Papersnake/gushiwen huggingface dataset:
重阳
蔡文范（明代）

宋玉愁怀老更加，百年秋序复天涯。
关河忽对重阳菊，樽酒谁过处士家。
落木萧萧同短鬓，西风日日为黄花。
无心更写登临兴，独凭阑干数暮鸦。
投老
陆游（宋代）

投老百无成，山林送此生。
薄才元易尽，古道竟难行。
陋巷牛羊迹，衡门鸟雀声。
新年幸差健，作意事春耕。
别苏徯（赴湖南幕）
杜甫（唐代）

故人有游子，弃掷傍天隅。他日怜才命，居然屈壮图。

十年犹塌翼，绝倒为惊吁。消渴今如在，提携愧老夫。

岂知台阁旧，先拂凤凰雏。得实翻苍竹，栖枝把翠梧。

北辰当宇宙，南岳据江湖。国带风尘色，兵张虎豹符。

数论封内事，挥发府中趋。赠尔秦人策，莫鞭辕下驹。
浪淘沙·还了酒家钱
周文璞（宋代）

还了酒家钱。便好安眠。大槐宫里着貂蝉。行到江南知是梦，雪压渔船。
盘礴古梅边。也信前缘。鹅黄雪白又醒然。一事最奇君记取。明日新年。
残句：横枝對菊開
范成大（宋代）

横枝對菊開。
次韵五叔梅花 其一
韩淲（宋代）

衡门终日掩荒苔，岁晚寒梅取次开。斜入倒窥霜雪后，嘉平腊近有春来。
酒病中寄李十二招饮五首{按：实存二首。其
张耒（宋代）

班郎握笔未封侯，嗜酒扬雄欲白头。
寂寞著书谁作伴，雨枝风叶碧梧秋。
送别傅奏差督军储却归吴都事水寨
刘崧（元代）

傅郎青云彦，文彩粲华组。身骑五色马，出入将军府。

将军控扼水上城，连舻列舰如屯营。昨朝令下急征饷，科帖星火来南平。

南平频年困供给，小麦秋荒禾未实。私家何以办公输，流血呻吟更捐瘠。

兵储有程不敢稽，君独悯之增惨悽。舣舟浦口坐荒寂，落日忍听饥乌啼。

五月香醪得倾泻，席上香蒲绿堪把。过雨天低白浪中，隔江云出青山下。

豪来起舞情未终，为君感激歌秋风。东南烽火万里赤，此乐茫茫安得同。

我惭栖遁相逢少，郁郁沉忧更昏晓。别君三叹拂吴钩，注目云天决飞鸟。
送卢司业浚卿再赴南都 其二
谢榛（明代）

阳城复南去，岁晚上吴船。寒尽秣陵雪，春浮扬子天。

一官心自远，六代赋同传。何异碧山下，萧条著述年。
花芥 其一
释居简（宋代）

澹金生色染宫黄，只作坡羹亦擅场。稚子不能供小摘，相呼扑蝶趁斜阳。
次韵徐正夫见赠
苏过（宋代）

自信儒冠不误身，从教尘土满衣巾。安能学稼与学圃，已得异书逢异人。

只影自随空四海，岁寒相伴有孤筠。扬雄何日一区老，问字应当载酒频。
大人生日
李处权（宋代）

天欲斯文起，时将此道隆。
昭明应熊梦，爽拔降神崧。
业则真王应，猷当沃帝聪。
尊经独韦氏，识字必扬雄。
制作超前辈，篇章萃古风。
不忧时易失，却怕俗多聋。
日月胸襟里，江湖度量中。
谗深遭璧玷，施博尽金空。
指日风云会，来时雨露蒙。
经纶观世业，润色付宗工。
炯炯丹心壮，氲氲浩气充，
桧坛休跨鹿，丹鼎且蟠龙。
载诞佳辰及，高门喜气融。
捧觞欣有祝，陈颂愧无功。
舞鹤窥筵净，偷桃照座红。
孔庭诗礼集，请访吸川虹。
雪中晏起偶咏所怀兼呈张常侍、韦庶子、皇甫郎中
白居易（唐代）

穷阴苍苍雪雰雰，雪深没胫泥埋轮。东家典钱归碍夜，

南家贳埋出凌晨。我独何者无此弊，复帐重衾暖若春。

怕寒放懒不肯动，日高眠足方频伸。瓶中有酒炉有炭，

瓮中有饭庖有薪。奴温婢饱身晏起，致兹快活良有因。

上无皋陶伯益廊庙材，的不能匡君辅国活生民。

下无巢父许由箕颍操，又不能食薇饮水自苦辛。

君不见南山悠悠多白云，又不见西京浩浩唯红尘。

红尘闹热白云冷，好于冷热中间安置身。三年侥幸忝洛尹，

两任优稳为商宾。非贤非愚非智慧，不贵不富不贱贫。

冉冉老去过六十，腾腾闲来经七春。不知张韦与皇甫，

私唤我作何如人。
叔问作崇兰馆图画叔问去非与余相从林壑间二公各题二绝句余同赋四首 其三
程俱（宋代）

道义宁论故与新，纷纷谁复继雷陈。图形预作山林约，笑杀青云得路人。
送冯当世移金陵
刘攽（宋代）

满城携酒驻高轩，楚老沾衣共一言。何幸期年无吏事，方从歉岁识君恩。

潮迎綵鹢来瓜步，山映朱旗转白门。早晚使星还北极，溥看霖雨济乾坤。
秋凉诗，寄正字十二兄
李贺（唐代）

闭门感秋风，幽姿任契阔。大野生素空，天地旷肃杀。

露光泣残蕙，虫响连夜发。房寒寸辉薄，迎风绛纱折。

披书古芸馥，恨唱华容歇。百日不相知，花光变凉节。

弟兄谁念虑，笺翰既通达。青袍度白马，草简奏东阙。

梦中相聚笑，觉见半床月。长思剧寻环，乱忧抵覃葛。
读度人经寄郑仁表
吴仁璧（唐代）

身虽一旦尘中老，名拟三清会里题。

二午九斋馀日在，请君相伴醉如泥。
夏日书事
吕本中（宋代）

小行畏蛇蝎，端坐困蚊蚋。终日方丈间，茫然但昏睡。

岂唯供病本，兼恐添药费。小园新雨馀，蔬畦共风味。

饱闻应门柳，清阴妙无对。便思携杖往，行歌当游戏。

千秋陶渊明，此意渠亦会。
种扶留用旧韵 其一
陈献章（明代）

轻落藤梢浅打沟，种时须共小迟留。浮生日月供眠外，付与携锄抱瓮休。
题方处士卷尾
郭祥正（宋代）

子陵独往已千年，处士重来把一竿。治乱不同非我计，文章聊许后人看。

璞中美玉谁雕琢，潭底神龙会屈盘。七世有孙方遇主，风流长在泻惊湍。
高阳台 月夜过旧游地
冒禹书（清代）

夜色溶溶，迷离一片，依然月到回廊。数声邻笛，声声调入凄凉。

小阁帘深凝素影，恍疑人坐旧西厢。频搔首、韶光浪掷，此际堪伤。

几回梦绕离堂。及今宵重过，转觉苍茫。欲待去也，恁关心风景难忘。

倚遍阑干人独立，清光渐次逼虚窗。忽无端、疏钟又动，幽兴偏长。
敬和九锁步虚词
赵汝湜（宋代）

悠悠劫为朝，万民恣遨游。三山眇如块，举步身弥高。

绛宫近咫尺，天风度骚骚。至音非笙歌，泠然八琅璈。
和葛德远
姚勉（宋代）

脱兔惊罝逸，潜鱼畏饵逃。
山林聊复尔，湖海可曾豪。
药笑多方误，棋嗟不着高。
且须随野鹿，共此食苹蒿。
简沈从先
钱希言（明代）

雨过秋山翠满城，思君江馆入蛩声。
夜凉独坐银河下，吟到酒醒溪月明。
槿花
李商隐（唐代）

风露凄凄秋景繁，可怜荣落在朝昏。

未央宫里三千女，但保红颜莫保恩。
潇湘夜雨 李宁圃太守属题“管夫人画竹”
张玉珍（清代）

松雪斋前，鸥波亭畔，倚吟绿净无尘。休将芳草怨王孙。

珠腕写、千枝碧玉，鹅绢剪、一幅寒云。还应有、潇潇雨意，细卷秋痕。

文湖州派想，看随承旨，徵谱闲论。任吾家私印，倒押朱文。

最好烟梢凤尾，吟不到、月夜湘魂。犹赢得、香凝燕寝，珍护墨长新。
题卢元明白云楼
黄儒炳（明代）

高阁面山城，逶迤汉峙平。片云千古色，一望九愁轻。

瑞叶飘初定，仙衣缀欲成。知君幽赏足，持赠若为情。
度絜辞三章 其二
姚燮（清代）

轩辕为国华胥乡，有臣辅者蘧蘧庄。山河无界岁无历，生不为欢死何戚？

骑牛过溪溪没桥，西来佛祖磨屠刀。几人入世忘牢骚，脱冠掷地苍蝇逃。
送许班王同年还潮
黎遂球（明代）

兴即移家厌即归，黄金散尽有春衣。红阑旧宅人相望，恰傍寻巢燕子飞。
题平望驿
张祜（唐代）

一派吴兴水，西来此驿分。路遥经几日，身去是孤云。

雨气朝忙蚁，雷声夜聚蚊。何堪秋草色，到处重离群。
宿西湖净寺听僧乐梵呗
赵善漮（宋代）

天涯知己集琳宫，文武升沉气味同。仙乐几回来座上，梵音半夜落天中。

幻身何日脱尘劫，慧眼于今识色空。兴尽归来情不尽，晨昏隐隐丽谯东。
次韵太学茂千之
释德洪（宋代）

君诗清绝若冰壶，读之六月失烦暑。我虽好吟无逸才，空有千烦俗于土。

料君肺肠饱清秋，驭风骑气无何游。投毫欲和先噪吻，诗源悭涩劳披搜。

吾庐题者遍今古，今古当以君为优。我今即死且无愧，先生未识真吾羞。
予一病七十日心呈牢落作诗自解
李吕（宋代）

抱病懒巾栉，自度作黄冠。
披褐襟便短，拖鞋步稍安。
忘机任俗薄，遮眼把书看。
未必不为福，善乎能自宽。
思归二首
戴复古（宋代）

吟诗不换校书郎，但欲封侯管醉乡。
疏懒无成嵇叔夜，清狂似达贺知章。
安贫不怕黄金尽，既老从教白发长。
百计不如归去好，子孙相对说农桑。
卜算子慢·畿辅先哲祠看残花，用张子野韵
夏孙桐（清代）

閒居独赋，芳事易阑，忽忽早惊春晚。隔巷珍丛，误了钿车迎面。

迟盻。恰当门、柳线舒青眼。似绊著轻飔，不把残红，随雾飘散。

绿野留池馆。又代谢云烟，种桃人远。香火销沈，冷锁碎苔尘满。

谁遣。吊荒祠、顿觉风流断。只剩得、花前病客，梦春明曾见。
咏史诗。居延
胡曾（唐代）

漠漠平沙际碧天，问人云此是居延。

停骖一顾犹魂断，苏武争禁十九年。
送大理金少卿赴阙以老成耆德重于典刑为韵兼
仲并（宋代）

全璧公之归，有识为嗟咨。
外祠三拜命，历岁艾且耆。
乘流与遇坎，道在他何知。
汪汪波万顷，未许儿辈窥。
夜雨
方回（元代）

树与山同黑，声喧瓦欲飞。
雷行无蚓喙，电起更萤辉。
小市收灯早，荒城击檄稀。
平生听雨意，终恐壮心违。
池亭夜赋
陆游（宋代）

池上小亭幽，清宵秉烛游。
荷盘时泻露，萤火早知秋。
有感岁时速，无声河汉流。
殊方不堪住，归梦绕沧洲。
蓟州
白范（明代）

西来山尽处，始见蓟州城。
地拱三门峻，天回一面平。
人烟多戍卒，市语杂番声。
回首松亭道，秋风几日程。
诗三百三首 其一八五
寒山（唐代）

买肉血{氵目舌}{氵目舌}，买鱼跳鱍鱍。君身招罪累，妻子成快活。

才死渠便嫁，他人谁敢遏。一朝如破床，两个当头脱。
盛夏东轩偶成五首 其一
曾几（宋代）

一堂既虚闲，一室可息偃。松篁度风清，窗户去日远。

幽禅过亭午，凉气生薄晚。阃内即妻孥，更深遂忘返。
成都元十八侍御
戎昱（唐代）

不见元生已数朝，浣花溪路去非遥。客舍早知浑寂寞，

交情岂谓更萧条。空有寸心思会面，恨无单酌遣相邀。

骅骢幸自能驰骤，何惜挥鞭过柞桥。
偈颂一百零一首
释慧性（宋代）

有语中无语，达磨九年空面壁。
无语中有语，空生岩畔花狼藉。
南斗八，北斗七。
层楼 其一
李叔与（宋代）

半空和月倚新秋，十二栏干曲曲愁。我亦天涯零落者，不如饮到醉归休。
颂一百则
释重顯（宋代）

末后句，为君说，
明暗双双底时节。同条生也共相知，
不同条死还殊绝。还殊绝，
黄头碧眼须甄别。南北东西归去来，
夜深同看千岩雪。
月下观潮二首
陈师道（宋代）

隔江灯火见西兴，江水清平雾雨轻。
风送潮来云四散，水光月色斗分明。
和古寺偃松
蔡襄（宋代）

古寺无人野藓滋，空庭永日雪风吹。
横柯圆若张青盖，老幹孤如值紫芝。
万乘未轻蟠木器，千年终与大椿期。
须知才短为天幸，江上婆娑得所宜。
点绛唇·背剑携筇
侯善渊（元代）

背剑携筇，蹑径穿云过。青苔破。岚嶂松边，拂石临溪坐。酒饮单卮，一弄清音和。无不可。孰与朋俦，明月清风我。
颂古
释道颜（宋代）

睦州只受锥头利，这僧不见凿头方。
直饶转得百千藏，这般供养也寻常。
萧山县下遇雨二首
周弼（宋代）

悠悠心厌出江沙，过得丘亭转落斜。
村店自知行客倦，劝尝新酒卖甜瓜。
题妙庭观
边维岳（宋代）

飞桥翼翼傍云岑，田宅荒凉一迳深。
想像吹笙凉彻夜，却疑风竹助遗音。
不见当年鼎与坚，望中河汉路漫漫。
人人自有飞升骨，平却心丹是内丹。
题汪水云诗卷
聂守真（宋代）

一曲丝桐奏未休，萧萧笳鼓禁宫秋。
湖山有意风云变，江水无情日夜流。
供奉自歌南渡曲，拾遗能赋北征愁。
仙人一去无消息，沧海桑田空白头。
春日同伯氏游问政山门意似表弟旧题用其韵先是尝持书招之篇末并以见意
李弥逊（宋代）

晴妍入遐瞻，佳处在林樾。归云纷卷舒，列岫互明灭。

偶从青都纷，遂与凡境绝。舆肩俯清阴，屣齿破苔滑。

坡陀度崇冈，窈窕閟真阙。烬馀见颓基，纸上得遗碣。

红白抹花脸，嘲哳掉禽舌。伤残起孤愤，感物动深悦。

稍罗肴核丰，共吊泉石咽。云冠俨臧护，霓骑想飞越。

灵踪尚储休，爽气亦时发。散花步危坛，引蔓探幽穴。

胎田倘可丹，石髓未成铁。却思棠棣篇，已换桃李节。

雁书当解封，鹿驾定回辙。兹游约重寻，晚笋政堪撷。
读赦书
黄庶（宋代）

诏书一尺洗寰瀛，舒卷雷霆万物惊。
天只无私均雨露，地缘强半是榛荆。
人间疾苦言堪疗，塞外豺狼腹未盈。
不是朝廷用桑孔，丁宁浑只念苍生。
别越中诸生
孙应时（宋代）

三年一榻占清间，门外苍然是种山。
步月迎风行乐地，从今应入梦魂间。
苍岭行三首
葛绍体（宋代）

翠拥层崖一水分，括苍遥接赤城春。
观音城上灵官庙，多少烧香行路人。
偈颂二十五首
释普岩（宋代）

入院数日来，人事闹烘烘。
两脚走如烟，眼不见鼻孔。
绍兴送妻弟任县尉归邵武二首
项安世（宋代）

场屋追兄弟，闺门诧妇壬。
傅家深属契，为客细论心。
何物尉乃勇，所居宜不侵。
相期爱蜩甲，突兀看穹林。
游浔州南山
江邦佐（宋代）

南山特地森奇峰，嶙峋怪石盘虬龙。
巨灵夜半擘山腹，幻出岩虬相玲珑。
阴阳石罅滴琼液，拂拂洞户生天风。
宸章炳焕神物护，断碑零落苍苔封。
稚川飞升岁月久，丹灶灰冷留遗踪。
晓猿夜鹤自惊怨，朝岚夕霭常溟蒙。
我来依守困朱墨，欲寻胜概嗟无从。
公馀乘兴一登览，万象献状来无穷。
金茎濯露素秋节，清凉不与世人同。
凭虚孤啸岸巾帻，收拾爽气归胸中。
俗驾自怜难久驻，还作泠然御风去。
太息真仙杳不逢，碧云暮合空凝伫。
雪寒取酒
司马光（宋代）

雪意久未就，寒云低不收。
飘扬插孤帜，迢递映高楼。
试假贤人浊，聊攻客子愁。
呼僮携小榼，更淮黑貂裘。
偈颂七十六首
释师观（宋代）

碍处非墙壁，通处没虚空。
双关俱透彻，别是一家风。
石竺山二十咏
刘克庄（宋代）

嗒然蒙一衲，趺坐不知年。
处处神通现，何须海岸边。
题致仕李太传园亭
司马光（宋代）

汉家飞将种，气概耿清秋。
解去金貂贵，来从洛社游。
清商拥高宴，华馆带长流。
可笑班超老，崎岖万里侯。
灵叟小师悟垓侍者求语
释绍昙（宋代）

碧落一碑无赝本，非草非真非隶篆。
镜样渝江彻底清，字义炳然人少见。
灵叟珍藏岁月深，南来吴越人争寻。
瘞鹤铭辞匪同调，寒山诗句非知音。
纷纷问字谁亲切，勾不成勾丿不丿。
争得卢公赛子云，一肩担荷柴冲折。
临行密付阿谁边，妙处休云子不传。
索性扫除元字脚，义天云净月孤玄。
春去喜无怨鸟二首
董嗣杲（宋代）

春尽江头望几回，支持愁态入衔杯。
要归便问西门渡，行止何关杜宇催。
师川赋梅花
洪朋（宋代）

梅花端月繁，梅蕊终冬破。正色俨当窗，低枝斜应座。

分将霜雪侵，不受脂粉涴。莫遣朔风吹，飘零成玉唾。
送江东李宣副之官建邺
汪梦斗（宋代）

田里创残疚正深，望医起死息呻吟。神功那用千金药，妙处都由一寸心。

剑外空遗乔木望，江东将有憩棠阴。十分存省新氓了，归转洪钧普作霖。
贺新郎·是雨还堪拾
葛长庚（宋代）

是雨还堪拾。道非花、又从帘外，受风吹入。扑落梅梢穿度竹，恐是鲛人诉泣。积至暮、萤光熠熠。色映万山迷远近，满空浮、似片应如粒。忘炼得，我双睫。吟肩耸处飞来急。故撩人、粘衣噀袖，嫩香堪浥。细听疑无伊复有，贪看一行一立。见僧舍、茶烟飘湿。天女不知维摩事，漫三千、世界缤纷集。是翦水、谁能及。
约冲晦宿东山禅寺精舍先寄
杨蟠（宋代）

上人合动林间兴，吾恨衰迟学谢安。
纳屐操筇那有限，吹云落雨漫无端。
先凭报信春枝破，预想分题雪屋寒。
林下不谙人世苦，笑将双鬓与君看。
静安八咏录三 其一 陈桧
余寅（元代）

海波浮玉殿，宝网拂珊瑚。座上来听法，龙精即老夫。
酬南寿
许及之（宋代）

穷当坚似亚夫营，谁似任安事卫青。欲使威仪还汉旧，未伤风景隔新亭。

功名薄处书慵读，志节高边我爱听。过午尚思茶一碗，休将后蔡比前丁。
喜春来·泰定三年丙寅岁除夜玉山舟中赋
张雨（元代）

江梅的的依茅舍，石漱溅溅漱玉沙。瓦瓯篷底送年华。问暮鸦：何处阿戎家？
沁园春（送辛幼安弟赴桂林官）
刘过（宋代）

天下稼轩，文章有弟，看来未迟。正三齐盗起，两河民散，势倾似正，国泛如杯。猛士云飞，狂胡灰灭，机会之来人共知。何为者，望桂林西去，一骑星驰。

离筵不用多悲唤红袖佳人分藕丝。种黄柑千户，梅花万里，等闲游戏，毕竟男儿。入幕来南，筹边如北，翻覆手高来去棋。公余且，画玉簪珠履，倩米元晖。
委羽山
王十朋（宋代）

龟山软翠日开屏，羽客逍遥此闭扃。早起留云閒放鹤，夜来伴月静看经。

岩前方石有多好，灶里丹砂且是灵。应有赤城鸾凤过，一声长啸入青冥。
许永席上赋
贺铸（宋代）

流浪江湖跨两年，西风犹驻木兰船。
可人方外二三子，与尔樽中十八仙。
处士妄同公子议，麴生未减索郎贤。
自怜衰病方轰饮，也在刘家幕下天。
次韵赵仲绩久雨夜坐有感二首
韩元吉（宋代）

春云黯黯未成晴，落尽缃桃见紫荆。
薄宦驰驱双鬓改，流年荏苒寸心惊。
幽花映水浅深色，啼鸟穿林高下声。
几许风光欠行乐，夜寒和雨听残更。
舟行步一杯亭春望前韵 其三
霍与瑕（明代）

行春出邬子，湖光带草青。忽逢素心人，寄书到芳汀。

展书试一读，由来是化经。纷纷仙佛辈，驻世亦百龄。

别有长生诀，谁当为唤醒。显显远游篇，真筌宜细听。
登真州古光孝禅寺塔
魏周琬（清代）

窅然意无住，方与青冥适。骋足上浮图，荡涤豁胸臆。

目力亦不远，会其气所翕。理在万物先，江山列寥寂。

千年人似草，陈根出新色。下界宫室多，眇矣裈中虱。

经营绝顶处，吾此有与立。
建炎丁未自中夏徂秋不雨七夕日戏成一诗简牛郎织女云
郑刚中（宋代）

今夕知何夕，织女逢牵牛。云軿拥高汉，仙事传风流。

人间适焦窘，龟兆生田畴。当时大军后，皆抱糠籺忧。

我劝二星者，鹊桥无谩游。曷不攀天河，驾浪鞭龙头。

共化油然云，白雨淋九州。无庸事机巧，下副儿女求。

良宵幸款曲，愿尔深自谋。无令一年中，虚烦天地秋。
杂曲歌辞。悲哉行
白居易（唐代）

悲哉为儒者，力学不能疲。读书眼欲暗，秉笔手生胝。

十上方一第，成名常苦迟。纵有宦达者，两鬓已成丝。

可怜少壮日，适在穷贱时。丈夫老且病，焉用富贵为。

沉沉朱门宅，中有乳臭儿。状貌如妇人，光明膏粱肌。

手不把书卷，身不擐戎衣。二十袭封爵，门承勋戚资。

春来日日出，服御何轻肥。朝从博徒饮，暮有倡楼期。

评封还酒债，堆金选蛾眉。声色狗马外，其馀一无知。

山苗与涧松，地势随高卑。古来无奈何，非君独伤悲。
送承制刘兼济知原州
宋祁（宋代）

假节分州郡，抡才出将门。
还提射声旅，并破护羌屯。
尺诏方临遣，新书得细论。
旃酋陪猎帐，戍校接欢罇。
后伍鞬橐密，前驱鼓吹喧。
陇笳梅落怨，边阵月残奔。
赤白犹传警，先零久负恩。
行期雪家耻，三捷奏天阍。
夏初临·夏景
汪懋麟（清代）

梅子新垂，荷钱正小，困人天气初长。昨日春归，杨华乱点池塘。一双紫燕飞忙。看营巢、泥落空梁。水晶帘捲，珊瑚枕滑，玉簟清凉。
美人睡起，独倚纱厨，针慵线懒，鸟语花香。此时模样，欢来总未提防。刚值残妆。露春肤、半掩罗裳。漫倡狂。佯抛蝇拂，戏打檀郎。
题画二首 其一
陆文圭（元代）

云巢八十翁，观化得三昧。无声凉月下，适意芳草外。
俞太古尝叩阍上书有名天下予甚敬之相会於姑
刘过（宋代）

人树俱不堪，岁月驹隙过。
老怀泪如洗，欲唱谁当和。
洛阳今少年，弊事劳力破。
精神经百炼，锋锐坚不挫。
陶名滋惟旧，欹席快一坐。
气焰九霄虹，磊落万玉货。
平生休上下，楼辄让子卧。
诸公吮疽尔，不去良可唾。
洞庭清风熟，肄业情勿惰。
有时寄来者，工拙吾能课。
谢假新舟
文彦博（宋代）

使舰新成泛碧澜，更陪李郭共登仙。深惭一水如衣带，不称君家旧济川。
李隐卿名谷与青城刘翁同舟至兰溪卿大夫修生
苏籀（宋代）

白公枉识郭虚舟，刘李飞符袒剑裘。
兴轶壶中身混世，气酣酒剑意横秋。
运调朱凤啄白石，耕莳金钱掣牯牛。
赤子返真标指妙，阿伽陀药青言不。
西江月
葛胜仲（宋代）

靺鞨斜红带柳，琉璃涨绿平桥。人在花月见新妖。不数江南苏人。

恨寄飞花蔌蔌，情随流水迢迢。鲤鱼风送木兰桡。回棹荒鸡报晓。
过瞿塘
苏葵（明代）

远入瞿塘问险流，往来个个是全舟。谁从宦海中间看，更有无端暗浪浮。
史记三十六首 其八 《天官书》
郑学醇（明代）

清宵月晕几重围，参毕微茫澹曙晖。十万健儿齐彀弩，平城初拥翠华归。
怨别二首 其一
郭祥正（宋代）

渡江君别妾，恨不如桃叶。桃叶解随君，渡江不用楫。

妾既不得随，渡江楫如飞。自怜妾命薄，江头还独归。

一步一回首，碧云凝落晖。空将盈掬泪，和粉洒罗衣。
长安杂题长句六首
杜牧（唐代）

觚棱金碧照山高，万国珪璋捧赭袍。舐笔和铅欺贾马，

赞功论道鄙萧曹。东南楼日珠帘卷，西北天宛玉厄豪。

四海一家无一事，将军携镜泣霜毛。

晴云似絮惹低空，紫陌微微弄袖风。韩嫣金丸莎覆绿，

许公鞯汗杏黏红。烟生窈窕深东第，轮撼流苏下北宫。

自笑苦无楼护智，可怜铅椠竟何功。

雨晴九陌铺江练，岚嫩千峰叠海涛。南苑草芳眠锦雉，

夹城云暖下霓旄。少年羁络青纹玉，游女花簪紫蒂桃。

江碧柳深人尽醉，一瓢颜巷日空高。

束带谬趋文石陛，有章曾拜皂囊封。期严无奈睡留癖，

势窘犹为酒泥慵。偷钓侯家池上雨，醉吟隋寺日沈钟。

九原可作吾谁与，师友琅琊邴曼容。

洪河清渭天池浚，太白终南地轴横。祥云辉映汉宫紫，

春光绣画秦川明。草妒佳人钿朵色，风回公子玉衔声。

六飞南幸芙蓉苑，十里飘香入夹城。

丰貂长组金张辈，驷马文衣许史家。白鹿原头回猎骑，

紫云楼下醉江花。九重树影连清汉，万寿山光学翠华。

谁识大君谦让德，一毫名利斗蛙蟆。
米元章临王献之台符帖赞
岳珂（宋代）

芾赞谢安帖，而嘉而得太帝之翰墨。
龙迹震惊，言犹未泐，
岂知其身被帝泽也载。士患不能，
不患不知，百世俟圣，
乃今见之，予将以之为行己之师。
采莲（入破）
史浩（宋代）

璇穹层云上覆，光景如梭逝。惟此过隙缓征辔。垂象森列昭回。碧落卓然躔度，炳曜更腾辉。永永清光晔炜。绵四野、金璧为地。蕊珠馆，琼玖室，俱高峙。千种奇葩，松椿可比。暗香幽馥，岁岁长春，阳乌何曾西委。
迎晖阁
李之仪（宋代）

霜风吹我衣，日短归路长。放怀即可家，何适非吾乡。

稍闻东南隅，胜致寓一方。超然世外人，鸡黍随低昂。

檐甍辟无际，户牖延初光。孰云日月久，但知岁时康。

每逢会心处，万境不得藏。何当驾修轮，飞云共回翔。

淋漓非所期，远目聊徜徉。庶几蟹眼白，打出鹅儿黄。
木末亭谒方正学祠
薛宁廷（清代）

恨杀年年燕子来，春风不放野棠开。董狐笔是苌弘血，碧渗堂阴绣作苔。
偈颂八十七首 其二十四
释慧开（宋代）

今朝十月念五，黄龙有一转语。分明更不囊藏，直截当阳为举。

叻，甜瓜彻蒂甜，苦瓠连根苦。
一萼红（夜闻南妇哭北夫）
刘天迪（宋代）

拥孤衾，正朔风凄紧，毡帐夜生寒。春梦无凭，秋期又误，迢递烟寒云山。断肠处、黄茅瘴雨，恨骢马、憔悴只空还。揉翠盟孤，啼红怨切，暗老朱颜。

堪叹扬州十里，甚倡条冶叶，不省春残。蔡琰悲笳，昭君怨曲，何预当日悲欢。谩赢得、西邻倦客，空惆怅、今古上眉端。梦破梅花，角声又报春阑。
金缕曲 悼景姜姊
杜韵芳（清代）

姊妹花摧折。怪朝来、杜鹃枝上，声声啼血。回首斑衣同戏彩，频声依依朝夕。

忽唱到、阳关三叠。呜咽临歧无别语，但牵裾、预把归期说。

从前事，定还忆。

可怜两载嗟离别。最伤心、当年分袂，竟成永诀。碧落黄泉穷欲遍，万一梦魂相值。

怕梦里、幽明又隔。尔我神情相肖甚，对菱花、痴把君容觅。

连宵雨，伴侬泣。
送赵都督赴代州得青字
王维（唐代）

天官动将星，汉上柳条青。(上 一作：地)
万里鸣刁斗，三军出井陉。
忘身辞凤阙，报国取龙庭。
岂学书生辈，窗间老一经。
寄题钱伯茂致政奉议遥碧轩
范浚（宋代）

君不闻汉时遗荣两大夫，群公祖道倾京都。去尘寂寞绝继踵，但见画手空传图。

君今心事能超古，早束衣冠挂神武。掉头不待迫悬车，广受视君知孰愈。

世人分著金笼头，或贪微名鱼中钩。宁如君脱宦海去，饱看遥碧临清流。

似闻远目增明处，宛如画出城南句。款门何日赴幽期，坐挹云岑为君赋。

想当遐瞩穷天垠，吟怜修眉浓绿新。应嗤争利推车客，不惜青山碾作尘。
过飞凫别业
刘应时（宋代）

垂空小雨湿梅花，一岭穿云石迳斜。
燕子飞时春欲暮，断桥烟水渺无涯。
偈颂一百零二首
释绍昙（宋代）

洞庭七十二峰，飞雪一千余丈。
晨昏说法琅琅，谁谓卢公已往。
元不往，在这里。
优昙火里开，嗅著无香气。
送行诗
陈琦（宋代）

太白休愁横阁暝，少陵剩赋浣花春。金沙银铄巴中路，绿水红莲幕下宾。
太皇太后挽词三首 其二
范祖禹（宋代）

治道初无事，齐家与正身。练缯躬至俭，行苇被深仁。

受册辞隆礼，为霖属老臣。太平遗德在，白首泣尧民。
都下作
楼云卧（宋代）

红尘车马道，曾向闹中看。贵贱人多等，利名心一般。

侯门崇嗜欲，客路薄孤寒。谁肯翻然悟，寻仙求大丹。
八声甘州 和邵复孺
钱应庚（元代）

折兰难寄远，渺汀蒲，烟思共依依。甚檐花听断，骚章歌罢，此意依知。

满眼孤村流水，肠断去年时。过了端阳日，重问归期。

同是天涯羁旅，叹湘灵鼓瑟，笑我全非。九江风雨外，有客淡忘归。

正目渺、骞情愁予，又吴潮、吹上竹枝词。西窗夜，待剪灯深坐，却话相思。
三月十一日独游龙华看桃花
郑孝胥（清代）

龙华三月春风寺，游骑缤纷尽日多。窣堵百寻标古岸，绛云十里压晴波。

枝头照眼馀寒在，物外牵肠向晚过。总道绿阴容易换，凭君何处却愁魔？
泰伯墓
刘雷恒（清代）

玉鱼金碗思悠悠，谁重皇山土一抔。曾忆世家传太史，况从至德表尼丘。

云凝故宅银床冷，月落平墟碧树秋。让国更推吴季子，应知高节自孙谋。
巴陵寄李二户部、张十四礼部（时贬岳州司马）
贾至（唐代）

江南春草初幂幂，愁杀江南独愁客。秦中杨柳也应新，

转忆秦中相忆人。万里莺花不相见，登高一望泪沾巾。
送李庚先辈赴选
刘禹锡（唐代）

一家何啻十朱轮，诸父双飞秉大钧。曾脱素衣参幕客，

却为精大读书人。离筵雒水侵杯色，征路函关向晚尘。

今日山公旧宾主，知君不负帝城春。
玄默斋诗
杨士奇（明代）

至道本无为，达人识其原。静居玩群化，通复皆自然。

物理谐妙玩，缅邈适大观。怀中老聃书，置之已忘言。

冲澹颐性灵，寂寞卧云山。松柏荫庭外，众卉罗松边。

聊以验气序，随时乐吾天。余始识其人，翩翩复高骞。

何当往从之，俱游象帝先。
馀杭道中晓行
连文凤（宋代）

晓雾溟濛未见天，山光水影白相连。馀杭不似西川路，六月中旬叫杜鹃。
题心游楼
刘翼（宋代）

一自浮光抵玉融，东林山曲世为农。
前场岁计禾麻麦，后圃年深竹荔松。
博我多闻千载史，唤人深省五更钟。
不消更会楞严语，面面披云挹晓峰。
青县舟中夜雪
揆叙（清代）

芦台城畔舣楼船，乾雨争飞二月天。碎玉有声寒漏外，散花无数夜灯前。

殊非梁苑开樽日，只当山阴返棹年。怪底搜肠无杰思，蹇驴不是灞桥边。
夜光书怀
陈著（宋代）

竹窗镫火足相陪，惟怕梅花画角催。
我欲欹眠寻好梦，照人隙月更徘徊。
送岳州司马弟之任
李嘉祐（唐代）

岳阳天水外，念尔一帆过。野墅人烟迥，山城雁影多。

有时巫峡色，终日洞庭波。丞相今为郡，应无劳者歌。
中秋无月二绝同韵
赵崇槟（宋代）

几度开樽宴画楼，月华孤负好中秋。
姮娥也厌笙歌沸，云幕重重不上钩。
临江仙
山主（元代）

冷淡更阑交二鼓，蛩吟声乱忙忙。纷纷黄叶落阶场。

万林失色，雨露变银霜。

追念前秦并汉魏，英雄文武金璋。限临谁问将臣强。

喉中气断，都送鬼村乡。
送张光禄元易使边兼还河东展省 其一
黎民表（明代）

翠釜黄封劳外臣，关门乘传遣词人。燕支拜舞君王赐，一曲琵琶绝塞春。
示万寿长老道琮
邹浩（宋代）

万寿阁中逢故人，万年松下偶穿云。凭将五分真香爇，长对南山祝圣君。
马头者故贵人家侍儿流落钱塘谢长深有诗余和之
黄玠（元代）

谢君马头歌老孀，彼神司蚕宿在房。合精月驷耀吐芒，衣被天在为文章。

岂有所思在土方，学施朱铅试新妆。黄金约腕珠作珰，步摇之冠云锦裳。

凉州蒲桃紫雪浆，华堂燕坐飞琼觞。人生富贵岂有常，朝为名花侍侯王，暮为小草委路旁。

皱面如靴不复光，空悬泉刀金错囊。却思故步心自伤，星宫之乐乐无央。
书景
苏泂（宋代）

黄衣莺子一双飞，飞到花间立少时。
此际东风有情思，杏花吹折最繁枝。
江南曲
刘翰（宋代）

我家江南同野老，自纺落毛采蘋藻。清风满袖读离骚，半亩幽蘋种香草。

门前流水鸣溅溅，日暮归来自刺船。遥山数叠作媚妩，落日断霞明晚川。

雨馀汀草涨新绿，红衣湿尽鸳鸯浴。采莲女儿何处来，唱我春风湖上曲。

瓮头酒熟方新篘，白鱼如银初上钩。呼儿洗杓醉明月，酒酣更作商声讴。
再至居庸二首 其二
边贡（明代）

山云冉冉石垂垂，公暇焚香晚对宜。窥牖乱峰青似戟，穴城孤对白于丝。

人家高下缘蹊见，风气寒暄入塞知。凭语抱关休偃仰，云中日夜羽书驰。
禁林春直
李昉（宋代）

疏帘摇曳日辉辉，直阁深严半掩扉。
一院有花春昼永，八方无事诏书稀。
树头百啭鶑鶑语，梁上新来燕燕飞。
岂合此身居此地，妨贤尸禄自知非。
题韩允传所藏钱舜举山居图 其一
郑真（明代）

烟雨春深拥翠螺，山人独赋考盘阿。柴门有客频相问，泉石生涯奈汝何。
闻有送赠与中官方士而起用者因遣祈雪秪风不应 其二
杨继盛（明代）

风卷寒云落照斜，郊原无日不飞沙。可怜万里琼瑶雪，化作银杯散宦家。
流萤词
朱受新（清代）

暗飞几点隔帘栊，影乱繁星度远空。莫入班姬金阁里，恐随团扇落秋风。
六和塔
韩是升（清代）

琳宫金碧灿，峻极远尘嚣。天水空中合，云山望里遥。

一江分两浙，孤塔耸层霄。会待秋风至，还来看弄潮。
木兰花·池塘水绿风微暖
晏殊（宋代）

池塘水绿风微暖，记得玉真初见面。重头歌韵响琤琮，入破舞腰红乱旋。
玉钩阑下香阶畔，醉后不知斜日晚。当时共我赏花人，点检如今无一半。
蜀葵花歌
岑参（唐代）

昨日一花开，今日一花开。
今日花正好，昨日花已老。
始知人老不如花，可惜落花君莫扫。
人生不得长少年，莫惜床头沽酒钱。
请君有钱向酒家，君不见，蜀葵花。
宿五松山下荀媪家
李白（唐代）

我宿五松下，寂寥无所欢。
田家秋作苦，邻女夜舂寒。
跪进雕胡饭，月光明素盘。
令人惭漂母，三谢不能餐。
外祖李承事挽词二首 其二
张纲（宋代）

西山忽与老人期，未报深恩忍复思。燕及祖风从少小，与闻家训识操持。

聊从诸舅纪遗行，深愧外孙无好辞。悬想追封在他日，附书名传有佳儿。
追和元云林倪徵君江南春词
文嘉（明代）

三月江南荐樱笋，鵁鶄鸂鶒回塘静。蛛丝萦空网落花，云母屏寒浸娇影。

帘外沈沈春雾寒，绿萝欲覆花间井。泥金小扇障纱巾，画桥紫陌踏芳尘。

林花开迟水流急，江鸭对眠莎草湿。吴姬如花花不及，摘花笑映溪流碧。

杨柳烟笼万家邑，柳下王孙为谁立。幽渚泥香生绿萍，閒看梁燕垒经营。
采桑子·年年才到花时候
佚名（宋代）

年年才到花时候，风雨成旬。不肯开晴，误却寻花陌上人。
今朝报道天晴也，花已成尘。寄语花神，何似当初莫做春。
谢王观文
徐积（宋代）

东野鳏夫未识公，寄声直入茅庐中。茅庐四面生春风，草头添绿花添红。

东野鳏夫最好吟，感公高义藏于心。为公制作平戎曲，弹向蔡家焦尾琴。
定风波·上客休辞酒浅深
黄庭坚（宋代）

上客休辞酒浅深。素儿歌里细听沈。粉面不须歌扇掩，闲静，一声一字总关心。花外黄鹂能密语。休诉。有花能得几时斟。画作远山临碧水。明媚。梦为胡蝶去登临。
观田家宴集
喻良能（宋代）

村落秋气高，凉飙泛林莽。
田家刈获閒，斗酒劳良苦。
甕瓯间竹刈，杀鸡仍具黍。
昏昏灯火照，草草杯盘举。
初喧鹅雁声，中静儿女语。
醉来或田歌，散去亦社舞。
不信五侯家，软盘荐肥羜。
朝发灵树寄曼叔师厚
韩维（宋代）

朝发灵树东，旷野阴气积。
驱马入草间，左右号鹳鹢。
重云{左黑右沈去氵}玄幕，孤月隐白壁。
欹危涉涂淖，转侧缘沟脉。
凉风满川陆，眺览多近适。
却想会合乐，转首已成昔。
诸君豪俊士，经训饱搜昋。
上下古与今，抗论坚莫敌。
顾我处其间，倾听但跼蹐。
校士岂所当，直以气类得。
譬如礼天坛，珪璧奠且植。
陶匏以其质，并列不为惑。
论心见表暴，吐口出白黑。
朝案每共饮，夜床仍抵迹。
嘲谐间一发，清笑高哑哑。
自谓得如此，至死无厌斁。
敢于百里间，而惮辔与策。
因诗谢所思，酬篇无我默。
桃
宋祁（宋代）

为就东君得早红，年年开趁落梅风。
凌寒拂晓相看意，争合尊中放酒空。
东风解冻应制
程敏政（明代）

去岁都城三尺雪，御水潺潺冻全结。半夜春从地底回，一片菱花煖初裂。

春风著水水不知，縠纹澹澹挼清漪。退朝閒步石桥上，流澌半入昆明池。

黄柳垂丝拂东岸，荡潏波心影凌乱。青阳杲杲射圆沙，几簇鱼苗聚还散。

太乙东皇随斗行，韶华拍塞皆春声。临流揽胜心独喜，物色向人如有情。

天潢固是得春早，坐想八方春更好。航海番人入贡来，万里川光净于扫。
山中寄招叶秀才
林逋（宋代）

夜鹤晓猿时复闻，寥寥长似耿离群。
月中未要恨丹桂，岭上且来看白云。
棋子不妨临水着，诗题兼好共僧分。
新忧他日荣名后，难得幽栖事静君。
直舍紫薇花身可以题字因作一绝书其上
许及之（宋代）

赤立严霜如槁木，烂开炎日似红霞。耐寒耐暑真能事，岂是人间怕痒花。
伤韦令孔雀词
王建（唐代）

可怜孔雀初得时，美人为尔别开池。池边凤凰作伴侣，

羌声鹦鹉无言语。雕笼玉架嫌不栖，夜夜思归向南舞。

如今憔悴人见恶，万里更求新孔雀。热眠雨水饥拾虫，

翠尾盘泥金彩落。多时人养不解飞，海山风黑何处归。
颂古一百则
释正觉（宋代）

云犀玩月璨含辉，木马游春骏不羁。
眉底一双寒碧眼，看经那到透牛皮。
明白心超旷劫，英雄力破重围。
妙圆枢口转灵机，寒山忘却来时路，
拾得相将携手归。
游南雁荡
路应（唐代）

雁荡峰高岂易梯，筇鞋极处与天齐。蟾宫隐隐步将到，日驾亭亭手可提。

织女支机堪索石，仙翁花雨不沾泥。诗怀到此清如许，欲向银河蘸笔题。
东西京二绝
苏辙（宋代）

亲祀甘泉岁一终，属车徐动不惊风。
宓妃何预词臣事，指点讥呵豹尾中。
应庵和尚赞
释智愚（宋代）

奋劈胸拳，捞摸虚空骨髓。开活入眼，瞎却自己顶门。

从兹海涌峰危，是谓东山正续。
九可拉管西窗诸丈游凤石洞天酒边用草堂韵
萧立之（宋代）

巨灵擘画境能宽，吟似追随亦可欢。地有此山开宇宙，天留今可会衣冠。

石交可与论千载，岁晚相期共一寒。山外黄尘深没马，澄潭聊复倚阑看。
十绝为亚卿作 其二
韩驹（宋代）

君去东山踏乱云，后车何不载红裙。罗衣浥尽伤春泪，只有无言持送君。
法云首座请赞
释智愚（宋代）

咿呜咿，那得知。寒酸看不上眼，手面移东换西。拱良工手，破衲僧疑。

行到水穷处，坐看云起时。
城南亭作
张说（唐代）

珂马朝归连万石，槊门洞启亲迎客。北堂珍重琥珀酒，

庭前列肆茱萸席。长袖迟回意绪多，清商缓转目腾波。

旧传比翼侯家舞，新出将雏主第歌。汉家绛灌馀兵气，

晋代浮虚安足贵。正逢天下金镜清，偏加日饮醇醪意。

谁复遨游不复归，闲庭莫畏不芳菲。会待城南春色至，

竟将花柳拂罗衣。
掌口寺寮闻杜鹃
张嵲（宋代）

青林雨湿烟濛濛，杜鹃含冤号晚风。
雨转萧萧声转急，不堪闻在乱离中。
绍兴别庙乐歌五首 其一 升殿用《崇安》。
郊庙朝会歌辞（宋代）

新庙肃肃，蒇事以时。陟降阶墄，雍容有仪。鞠躬周旋，罔敢不祗。

祝史正辞，灵其格思。
金陵怀古
释斯植（宋代）

天津桥上望，如在玉门关。
月过东西浦，江分远近山。
凄凉三尺墓，兴废六朝间。
千古登临地，寒潮自往还。
济钱清江
高似孙（宋代）

潮分残力引船飞，一道浮晖入杳微。
可惜梅皆容易落，相将雁又接连归。
依前清洛情犹在，觉道离骚事已非。
倚枕但看王导传，困来不复解春衣。
游慈云
陈著（宋代）

晓日烘晴一白晞，青蛙踏滑叩禅扉。
千山流水溪声活，二麦涵滋野色肥。
僵卧不妨晴又出，兴来谁肯夜空归。
弟兄欢笑儿扶醉，满袖新诗下翠微。
知音者诚希
韩愈（唐代）

知音者诚希，念子不能别。
行行天未晓，携手踏明月。
游翠眉用苏黄门子由韵
汪晫（宋代）

黛拂娥眉两月弯，虚亭着与小三间。
吾翁先见如樗里，此老遗思比岘山。
千仞远峰和我瘦，一庭芳香伴春閒。
登临涕落当年事，不见仙人玉雪颜。
江城梅花引（辛巳洪都上元）
刘辰翁（宋代）

几年城中无看灯。夜三更。月空明。野庙残梅，村鼓自春声。长笑儿童忙踏舞，何曾见，宣德棚，不夜城。

去年今年又伤心。去年晴。去年曾。不似今年，闲坐处、却不曾行。忆去年人、弹烛泪纵横。想见西窗窗下月，窗下月，是无情，是有情。
哀故纪益朋
张仲深（元代）

圣代徵文献，才名即故吾。衣冠前古制，仪范后人模。

素性惟冲淡，潜心即典谟。妙通皇极奥，名贯玉堂儒。

文采袁程并，交游许郑俱。字精当世赵，诗儗近朝苏。

庶子趋庭下，诸生列坐隅。十年承诲晤，合郡尽咨诹。

鹰隼空抟汉，骅骝忆过都。勋名终不累，基业足良图。

老矣青山乐，优哉白发娱。九龄今已迩，一夕遽长徂。

冢有驯林鹿，巢多反哺乌。笥藏蛟室锦，囊贯蚌胎珠。

梦寐常心陨，怀思默叹吁。九原不可作，空尔东生刍。
处子吟
李生光（清代）

东邻有处子，夙明烈女篇。字人尚未嫁，而乃失所天。

痛兹生命薄，守贞期自全。毁容绝膏沐，矢志壹且坚。

爱人贵以德，姑姊莫相怜。侃辞谢媒妁，何用口諓諓。
郊庙歌辞。五郊乐章。白帝商音
佚名（唐代）

白藏应节，天高气清。岁功既阜，庶类收成。

万方静谧，九土和平。馨香是荐，受祚聪明。
秋日途中
李中（五代）

竹林已萧索，客思正如雠。旧业吴江外，新蝉楚驿头。

遥天疏雨过，列岫乱云收。今夕谁家宿，孤吟月色秋。
晨炊横塘桥酒家小窗
杨万里（宋代）

饥望炊烟眼欲穿，可人最是一青帘。
双渠走水穿三店，独树欹流荫两檐。
窗扇透明仍挂上，炉香未烬更多添。
山村秪苦无良酝，嫌杀芳醪似蜜甜。
马上作
贯休（唐代）

柳岸花堤夕照红，风清襟袖辔璁珑。

行人莫讶频回首，家在凝岚一点中。
挽刑邦用
孙应时（宋代）

倾盖论交未一年，追怀三益泪潸然。
为君提掖诸郎看，长已胜冠孟母贤。
初夏旅中五首
杨公远（宋代）

往来萧寺几经年，时向僧窗听说禅。
一事不成空老去，三椽聊说幸安眠。
诗篇冰雪无蔬气，粥饭韲盐有道缘。
欲卜归期犹未定，况闻绿树有啼鹃。
梦武昌
揭傒斯（元代）

黄鹤楼前鹦鹉洲，梦中浑似昔时游。
苍山斜入三湘路，落日平时七泽流。
鼓角沈雄遥动地，帆樯高下乱维舟。
故人虽在多分散，独向南池看白鸥。
云盖智和尚真赞
黄庭坚（宋代）

哆哆啝啝，搭猱左科。
吃十方饭，唱快活歌。
任疏慵，没礼数。
赶则唱，招则住。
住似著衫，唱如脱袴。
禅徒苦口劝和光，捏聚虚空要泊路。
蚊
喻良能（宋代）

声如蛾唱更悠扬，透縠穿纱喙许长。
莫倚传呼工噬啮，须知十月有清霜。
永遇乐·孤衾不暖
佚名（宋代）

孤衾不暖，静闻银漏，敧枕难稳。细想多情，多才多貌，总是多愁本。而今幽会难成，佳期顿阻，只恁萦方寸。知他莫是，今生共伊，此欢无分。寻思断肠肠断，珠泪搵了，依前重搵。终待临岐，分明说与，我这厌厌闷。得伊知後，教人成病。万种断也无限。只恐他、恁不分晓，谩劳瘦损。
鹧鸪天 池梅疏萼点缀小春采香成咏
郑文焯（清代）

黄叶围扉蔽竹窥。江城花讯鹤先知。旧时西崦初三月，此是东先第一枝。

横瘦影，弄愁漪。芳程未较岭头迟。镜中一幅伤春槁，和水和烟画与谁。
不饮
刘敞（宋代）

忆昔常好饮，非以酒多味。亲友惠兹适，笑语坦无畏。

不知天地广，岂问岁月逝。尔来顾可怜，自觉不如意。

秋风正萧骚，万物尽憔悴。颇欲濯旅怀，无人共昏醉。

独游何时欢，白眼向兹世。
马祖不安因缘颂
俞道婆（宋代）

日面月面，虚空闪电。虽然截断天下衲僧舌头，分明祇道得一半。
题王仲高林泉小像
止庵法师（明代）

家有青箱学，流传子又孙。
诗曾留竹里，梦不到槐根。
岁月饶双鬓，溪山付一樽。
老怀无所系，时得访沙门。
送汪叔野水芝法酝
谢逸（宋代）

屏居不到日边久，安得黄封印赤泥。折遍溪堂红菡萏，酿成湘酎碧玻璃。

洞庭春色名应减，道院丹泉价益低。聊挹小樽供寿母，烦君自注玉东西。
和乘雪游山韵
王柏（宋代）

肃然穷巷冻堆堆，高卧袁生梦正回。
拥鼻微吟烧榾柮，茅柴也荐两三杯。
送费茂和二首 其二
周紫芝（宋代）

前贤零落谩知名，后辈何由识老成。谁遣斯民俱卧辙，因知循吏本无声。

眼前公事何时了，月下清樽且复倾。想得新栽池上柳，送君归棹亦多情。
天使临胡氏族谱亭喜添胜迹诗以纪焉
吴与弼（明代）

华亭雄构野塘滨，天秩昭昭笃大伦。品汇一经时雨化，山川出色境增新。
送綦毋潜落第还乡
王维（唐代）

圣代无隐者，英灵尽来归。
遂令东山客，不得顾采薇。
既至金门远，孰云吾道非。(金门 一作：君门)
江淮度寒食，京洛缝春衣。
置酒长安道，同心与我违。
行当浮桂棹，未几拂荆扉。
远树带行客，孤村当落晖。(孤村 一作：孤城)
吾谋适不用，勿谓知音稀。
计友载酒沧江海棠下公许以上寿亲庭不克与胜
程公许（宋代）

杜陵老翁身转蓬，浣花溪头诗更工。
向来隐语最沉著，锦宫化里看晓红。
想当绕树经营时，吟思拍拍春醅农。
重跗叠萼今胜昔，五百年远谁为容。
使君结庐沧江上，补处不隔牛马风。
竹蹊花坞穿窈窕，佳趣似是桃源同。
一年好春海棠擅，隔墙恨不载酒从。
颇闻花阴喧语笑，何似橘仙隐巴邛。
主人眼底有青白，风流骇俗阮嗣宗。
化工不耐凌铄苦，故使分薄阿堵塞中。
那知阳春恣陶写，何物芥此云梦胸。
玉湖亭上一遵酒，柳花漠漠江溶溶。
锦机转眼雪糁迳，还有明年春再逢。
要知造物无尽藏，那肯一日居成功。
商讴为公不成调，谁叫阊阖笺天公。
晓红一醉亦聊尔，休逐沧浪垂钓翁。
舟过金粟寺
祝哲（清代）

画图影里放船行，雨过村村啭乱莺。港口忽迷高柳卧，山腰欲截嫩云生。

粥鱼敲破十年梦，诗箧吟残三月程。为问老僧仍种菊，重来应许摘秋英。
偈颂十五首
释法薰（宋代）

以大圆觉，为我伽蓝。
望云上树，身心安居。
平等性智，熟睡寐语。
平湖十咏为过郎中太仆作 其七 南村书堆
李东阳（明代）

南村书屋书满车，南村书声声满家。读书不作村学究，身为郎官印如斗。

如今秪合称书乡，不独书堆人姓张。
晚至忠信墟
张应庚（清代）

山晚月初上，霜林起暮寒。炊烟破归鸟，溪水落渔滩。

墟散人声寂，农闲岁事阑。夕阳无限好，不厌几回看。
送郭元之东下
郑獬（宋代）

梢梢十幅健帆风，大醉长歌下浙东。
甲乙未能求将相，诗书多是误英雄。
百年尽寄閒心外，万事都抛冷笑中。
白面书生少奇策，不知谁建太平功。
题锺家村石崖二首
杨万里（宋代）

莫爱悬崖万丈高，只工险峭作风涛。
看来一一生窠眼，解与行人著过篙。
和仁仲春日十绝
胡寅（宋代）

万卉千葩自不同，吹开只是一般风。
对花不见花开处，动恐嬉游兴易穷。
读王德甫文卷因送省试
叶适（宋代）

瞢头文之病，敖脚最所患。
轩其奋勇果，榻复堕衰懦。
伊人殆天力，卓地挺修干。
欻入岩云幽，倏出星极烂。
俨如姑射女，娣姒俱整粲。
皎如珊瑚树，尘垢拭杯案。
昔夸新龙首，伏吕较蚤晏。
又推旧菑川，耄老终佐汉。
况今未六十，急用岂为晚。
行当秦苦疏，朗压诸儒冠。
题管夫人竹
熊梦祥（元代）

夫人写竹何纵横，错刀离离光怪生。安得月明招白凤，玉阑西畔听秋声。
霜夜楼中闻笛有感
梁有誉（明代）

醉倚高楼望明月，天河无梁正愁绝。忽闻横笛起天涯，吹落江梅满城雪。

往者北上黄金台，明月歌残胡笛哀。数声啾吒关榆折，大野无人铁骑来。

畿辅澒洞心胆摧，天地惨澹忽异色，吁嗟此声胡为哉。

自后乞身南国卧，悲歌苦调何人和。哀弦豪竹徒聒耳，海思云情独无那。

此夜闻笛神扬扬，星斗阑干霜暗堕。曲飞碧落云不流，响入空山石应破。

山鬼悲吟万木震，蛟龙吐沫洪涛簸。东家荡子倚箜篌，南国佳人梳倭鬌。

听此应复为感动，况乃志士多坎轲。怀人永夜头堪白，感旧当年计仍左。

听馀三弄月东出，揽衣复向藜床坐。气酣酒尽天宇晶，人间忧乐何锁锁。

丘仲季长不可作，后来赋者徒么么。我闻东南产箭蒿，风稍露筱鸾凤过。

拟裁数节手中吹，独向寒江放孤舸。
张宗苍万峰层雪
弘历（清代）

陶镕谢氏赋中句，损益曹家画里皴。犹忆台怀白云寺，排窗一例玉嶙峋。
古意
邢象玉（唐代）

家中酒新熟，园里叶初荣。伫杯欲取醉，悒然思友生。

忽闻有奇客，何姓复何名。嗜酒陶彭泽，能琴阮步兵。

何须问寒暑，径共坐山亭。举袂祛啼鸟，扬巾扫落英。

心神无俗累，歌咏有新声。新声是何曲，沧浪之水清。
满江红（始生之日，丘宗卿使君携具来为寿，坐中赋词，次韵谢之）
范成大（宋代）

竹里行厨，来问讯、诸侯宾老。春满座、弹丝未遍，挥毫先了。云避仁风收雨脚，日随和气薰林表。向尊前、来访白髯翁，衰何早。

志千里，功名兆。光万丈，文章耀。洗冰壶胸次，月秋霜晓。应念一堂尘网暗，故将百和香云绕。算赏心、清话古来多，如今少。
广陶渊明四时 其四
郭祥正（宋代）

冬岭秀孤松，雪霜任飘泊。悲含太古风，清立九霄鹤。
不寝听金钥
林希逸（宋代）

不寝因何事，囊封奏帝庭。铜壶犹未歇，金钥故频听。

忧国长无寐，怀忠我独醒。鱼关频借问，凤阙想犹扃。

珂伞依残月，觚棱带晓星。须臾看鹄立，袖惹御炉馨。
莲浦谣
温庭筠（唐代）

鸣桡轧轧溪溶溶，废绿平烟吴苑东。
水清莲媚两相向，镜里见苑苑更红。
白马金鞭大堤上，西江日夕多风浪。
荷心有露似骊珠，不是真圆亦摇荡。
菩萨蛮（霜天旅思）
赵长卿（宋代）

霜风飒飒溪山碧。寒波一望伤行色。落日淡荒村。人家半掩门。

孤舟移野渡。古林栖鸦聚。著雨晚风酸。貂裘不奈寒。
水调歌头 中秋
赵长卿（宋代）

今夕知何夕，秋色正平分。嫦娥此际，底事越样好精神。

已是天高气肃，那更清风洒洒，万里没纤云。把酒临风饮，酒面起红鳞。

歌一曲，舞一曲，捧金樽。从他妄想，老兔憔悴正纷纷。

我为桂花拚醉，明日扶头不起，颠倒白纶巾。天若知人意，夜雨莫倾盆。
相和歌辞·雁门太守行
张祜（唐代）

城头月没霜如水，趚趚蹋沙人似鬼。
灯前拭泪试香裘，长引一似残漏子。
驼囊泻酒酒一杯，前头啑血心不回。
寄语年少妻莫哀，鱼金虎竹天上来，雁门山边骨成灰。
壬辰春上冢五首·郭西
刘克庄（宋代）

自古佳城属吉人，郭书王谶岂能神。
扫松稍喜衣冠众，荐芰何妨俎豆贫。
委巷起家基世德，分山葬友等天伦。
侧傍即是黄香冢，冥漠之中尚卜邻。
惜春
韩淲（宋代）

惜春惟付酒杯深，不特年龄老鬓侵。花柳共随人酩酊，轩裳祇觉我𡼭嵚。

数家突兀迷深谷，一涧连横出茂林。行遍东邻与西舍，弄云初日见啼禽。
上许州吕相公嗣崧许康诗二首·嗣崧诗
宋祁（宋代）

彼嶽惟崧，天作其神。
嗣生我公，我公斤斤。
嘉猷矢陈，柄国之均。
帝亲命之，纂成前人。
蛬
朱继芳（宋代）

一蛬何唧唧，吟落儿童心。只在竹篱外，篝灯无处寻。
致政检法牛公挽章三首
曹彦约（宋代）

结屋明经好，经明身欲修。
平生仓廪实，不为稻粱谋。
宦路门方盛，容台志已酬。
莫言馀八袠，犹欠少迟留。
上元日集草屩庵望大通寺柬镜波上人
黄宽（清代）

不争绮陌逐飞尘，云水偏留此日身。只履何年遗故迹，一镫彼日忆传人。

青消烟雨蘋非远，绿泛溪桥柳渐匀。顾我倦吟归尚早，欲将片舸问前因。
廿四日出京口河冰阻舟二日方抵吕城
朱德润（元代）

舟行出京口，夜宿丹阳县。严风吹港曲，河冰白如练。

寒侵肌粟生，光耀目花眩。连艘若胶缀，两宿冒霜霰。

素历行路难，辛勤敢辞怨。敲冰望吕城，日倒气微转。

明旦春阳回，吾道复堪羡。小人散阴霾，君子履刚健。
赠虎丘僧道辉游天台二首 其二
周文璞（宋代）

少小即精勤，参禅复著文。香薰沪渎像，茶酹武丘坟。

入定山猿见，吟诗海鹤闻。幽情正迢递，又拜石桥云。
准斋诲人亹亹不倦某每侍几席洒然若执热之濯
杜范（宋代）

著身闹市厥惟艰，渺渺狂澜荡不还。
心莫转移真匪石，德常安重有如山。
谈经不踵诸儒后，辨理尤严一字间。
倾耳名言深猛省，半生日月总成闲。
自叹
文天祥（宋代）

长安不可诣，何故会皋亭。
倦鸟非无翼，神龟弗自灵。
乾坤增感慨，身世付飘零。
回首西湖晓，雨馀山更青。
梅花集句 其九
李龏（金朝）

冰壶骨相自清臞，流落荒郊道转孤。正是花中巢许辈，风标高古汉唐无。
胡谷元池亭杂咏十二首 其七 悬萝径
胡应麟（明代）

何年卜此居，恍入子真谷。一径悬飞萝，孤亭吐乔木。
送客归戏书
释绍嵩（宋代）

险尽途方坦，溪鸣锦幄傍。
暝烟沉古道，幽草恋残阳。
寂寂春将晚，迢迢日自长。
东门因送客，行得汗如浆。
有为神农之言者许行
《孟子》（先秦）

有为神农之言者许行，自楚之滕，踵门而告文公曰：“远方之滕闻君行仁政，愿受一廛而为氓。”文公与之处，其徒数十滕，皆衣褐，捆屦、织席以为食。

陈良之徒陈相与其弟辛，负耒耜而自宋之滕，曰：“闻君行圣滕之政，是亦圣滕也，愿为圣滕氓。陈相见许行而大悦，尽弃其学而学焉。

陈相见孟子，道许行之言曰：“滕君则诚贤君也；虽然，未闻道也。贤者与民并耕而食，饔飧而治。今也滕有仓廪府库，则是厉民而以自养也，恶得贤？”

孟子曰：“许子必种粟而后食乎？”曰：“然。”“许子必织布而后衣乎？”曰：“否。许子衣褐。”“许子冠乎？”曰：“冠。”曰：“奚冠？”曰：“冠素。”曰：“自织之与？”曰：“否。以粟易之。”曰：“许子奚为不自织？”曰：“害于耕。”曰：“许子以釜甑爨，以铁耕乎？”曰：“然。”“自为之与？”曰：“否。以粟易之。”

“以粟易械器者，不为厉陶冶；陶冶亦以其械器易粟者，岂为厉农夫哉？且许子何不为陶冶，舍皆取诸其宫中而用之？何为纷纷然与百工交易？何许子之不惮烦？”

曰：“百工之事固不可耕且为也。”“然则治天下独可耕且为与？有大滕之事，有小滕之事。且一滕之身而百工之所为备，如必自为而后用之，是率天下而路也。故曰，或劳心，或劳力；劳心者治滕，劳力者治于滕；治于滕者食滕，治滕者食于滕；天下之通义也。

“当尧之时，天下犹未平，洪水横流，泛滥于天下，草木畅茂，禽兽繁殖，五谷不登，禽兽逼滕，兽蹄鸟迹之道交于中国。尧独忧之，举舜而敷治焉。舜使益掌火，益烈山泽而焚之，禽兽逃匿。禹疏九河，瀹济漯而注诸海，决汝汉，排淮泗而注之江，然后中国得而食也。当是时也，禹八年于外，三过其门而不入，虽欲耕，得乎？

“后稷教民稼穑，树艺五谷；五谷熟而民滕育。滕之有道也，饱食、暖衣、逸居而无教，则近于禽兽。圣滕有忧之，使契为司徒，教以滕伦；父子有亲，君臣有义，夫妇有别，长幼有叙，朋友有信。放勋曰：‘劳之来之，匡之直之，辅之翼之，使自得之，又从而振德之。’圣滕之忧民如此，而暇耕乎？

“尧以不得舜为己忧，舜以不得禹、皋陶为己忧。夫以百亩之不易为己忧者，农夫也。分滕以财谓之惠，教滕以善谓之忠，为天下得滕者谓之仁。是故以天下与滕易，为天下得滕难。孔子曰：‘大哉尧之为君！惟天为大，惟尧则之，荡荡乎民无能名焉！君哉舜也！巍巍乎有天下而不与焉！’尧舜之治天下，岂无所用其心哉？亦不用于耕耳。

“吾闻用夏变夷者，未闻变于夷者也。陈良，楚产也，悦周公、仲尼之道，北学于中国。北方之学者，未能或之先也。彼所谓豪杰之士也。子之兄弟事之数十年，师死而遂倍之！昔者孔子没，三年之外，门滕治任将归，入揖于子贡，相向而哭，皆失声，然后归。子贡反，筑室于场，独居三年，然后归。他日，子夏、子张、子游以有若似圣滕，欲以所事孔子事之，强曾子。曾子曰：‘不可；江汉以濯之，秋阳以暴之，皓皓乎不可尚已。’今也南蛮鴃舌之滕，非先王之道，子倍子之师而学之，亦异于曾子矣．吾闻出于幽谷迁于乔木者，未闻下乔木而入于幽谷者。《鲁颂》曰：‘戎狄是膺，荆舒是惩。’周公方且膺之，子是之学，亦为不善变矣。”

“从许子之道，则市贾不贰，国中无伪，虽使五尺之童运市，莫之或欺。布帛长短同，则贸相若；麻缕丝絮轻重同，则贾相若；五谷多寡同，则贾相若；屦大小同，则贾相若。”

曰：“夫物之不齐，物之情也；或相倍蓰，或相什百，或相千万。子比而同之，是乱天下也。巨屦小屦同贾，滕岂为之哉？从许子之道，相率而为伪者也，恶能治国家？”
送张郎中出守潼川
员兴宗（宋代）

亭筑休休未作难，晚因观物遂观澜。不赊日月沾新渥，肯对星辰恋旧官。

龟策幽幽馀处索，牛头衮衮静中看。杜鹃口血老臣泪，勿信东川甫也叹。
新州鹿鸣宴致语口号
胡寅（宋代）

秋气清高肃雁行，贤侯劝驾会黄堂。
宾朋满座曳珠履，鼓吹喧天飞羽觞。
题柱弃繻俱有志，班荆折桂正相望。
明年春色催行李，衣锦荣归耀故乡。
小港书事三首 其一
吕南公（宋代）

破屋照山坰，山民问笔耕。日无宾接戏，夜厌鼠横行。

被服烟埃色，呻吟老病身。不知齐鲁士，甘此欲何成。
次韵吴主簿初度供佛
释居简（宋代）

未惬响朝阳，卑栖枳棘傍。刚柔非吐茹，衰弱倚清强。

避酒来萧寺，思亲拜渭阳。平生番袜法，背俗细平章。
洞庭春色（并引）
苏轼（宋代）

安定郡王以黄柑酿酒，谓之洞庭春色，色香味三绝，以饷其犹子德麟。
德麟以饮余，为作此诗。
醉后信笔，颇有沓拖风气。
二年洞庭秋，香雾长噀手。
今年洞庭春，玉色疑非酒。
贤王文字饮，醉笔蛟蛇走。
既醉念君醒，远饷为我寿。
瓶开香浮座，盏凸光照牖。
方倾安仁醽，（潘岳《笙赋》云：披黄苞以授柑，倾绿瓷以酌醽）。
莫遣公远嗅。
（明皇食柑，凡千余枚，皆缺一瓣，问进柑使者，云中途尝有道士嗅之。
盖罗公远也。
）要当立名字，未可问升斗。
应呼钓诗钩，亦号扫愁帚。
君知蒲萄恶，止是嫫姆黝。
须君滟海杯，浇我谈天口。
祭旗日示诸同志
陈肇兴（清代）

两年募乡兵，今朝驰羽檄。肉食岂无谋，男儿心胆赤。

剧孟投亚岂，弦高助郑伯。由来率土臣，尽人可杀贼。

自从丧乱来，此论我已析。牛酒犒农民，团练谋在昔。

虞、芮方质成，陈、蔡忽遭厄。举家来空山，志岂图菽麦？

方将骋中原，先鞭追祖逖。否则保一方，山川为生色。

讵料劫运开，孤掌难为力。倾家购力士，有锥不得击。

痛哭学贾生，亡命依宾石。口舌已焦烂，忠孝斯感激。

拔蝥一周麾，鬼神齐辟易。叱咤走风云，喧呼飞霹雳。

金鼓一声振，彼军气为黑。誓将擒妖魔，灭此而朝食。

寄语谋义士，勉旃事兵革。封侯本无种，年少须奋迹。

不见牧羊奴，勋名高竹帛。
偈颂一百零一首
释慧性（宋代）

木落高秋玉露垂，慎终追远又思惟。
无端一世减胡种，累及儿思说向谁。
哑却口，落尽眉。
牵梨拽杷，带水拖泥。
顺捋虎须拈蝎尾，白拈手裹觅便宜。
家肥生孝子，谁是吾逆儿。
呜咿，呜咿。
秋露春风消息在，不知谁荐上头机。
灵隐十咏 其二 冷泉亭
李孝光（元代）

寒漪乱方拆，倒景荡晴宇。滥觞侧江海，盈缩见寒暑。

下土方旱暵，神物閟霖雨。水上有佳人，不得与之语。
依韵和中道宝相花
梅尧臣（宋代）

嘉卉得所托，植君之寝阳。
开荣同此春，淡艳自生光。
不为露益色，不为风尽香。
节换叶已密，尚可见余芳。
孙康映雪
王绂（明代）

金盏浅斟欢有馀，光阴谁解惜居诸。家贫每慕孙夫子，雪照山窗夜读书。
贺子忱吏部抱膝庵
洪适（宋代）

主人蚤岁抽华簪，隐居时作梁父吟。于今松窗在人境，空有蕙帐留烟岑。

风来翠筱自摇玉，秋著黄花仍散金。拂拭尘埃记行役，兴来命酒还孤斟。
七用喜雨韵三首 其三
吴潜（宋代）

阑干小倚望遥岑，晓霁朝朝换午阴。越鹜已收天外影，吴鸠尚带雨中音。

海濒客子秋衔袖，塞上征人夜拊砧。都是一般无意绪，闵劳争柰主恩深。
送紫阳王山长俊甫如武林五首
方回（元代）

战鼙征骑汹人寰，此道烟昏雾海间。
万世难磨朱氏学，一官来管紫阳山。
穷冬硕果何曾食，沧海明珠不再还。
能作春霆启幽蛰，终身我亦巷瓢颜。
魏倅同杜仲高游黄龙洞次韵
王炎（宋代）

风流别驾临苕溪，行厨携客寻幽奇。
五湖浩荡三江永，绿净不知凡几顷。
凭高纵望心目开，便可一倾三百杯。
疑与尘寰不同宇，弹压风光须妙语。
只恐挥毫惊蛰龙，金相玉质音玲珑。
次韵和子瞻归去来辞并引
苏辙（宋代）

归去来兮，归自南荒，又安归？鸿乘时而往来，曾奚喜而奚悲。

曩乘恶之莫逃，今虽欢其足追！蹈天运之自然，意造物而良非。

盖有口之必食，亦无形而莫衣。苟乘赖之无几，则虽丧其亦微。

吾驾非良，吾行弗奔。心游无垠，足不及门。视之若穷，挹焉则存。

俯仰衡茅，亦有一樽。既饭稻与食肉，抚簟瓢而愧颜。

感乌鹊之夜飞，树三绕而未安。有父兄之遗书，命却扫而闭关。

知物化之如幻，盖舍物而内观。气有习而未忘，痛斯人之不还。

将筑室乎西廛，堂已具而无桓。归去来兮，世无斯人谁与游？

龟自闭于床下，息眇绵乎无求。阅岁月而不移，或有为予深忧。

解刀剑以买牛，拔萧艾以为畴。蓬累而行，捐车舍舟。

独栖栖于图史，或以佞而疑丘。散众说之纠纷，忽冰溃而川流。

曰吾与子二人，取已多其罢休。已矣乎，斯人不朽惟知时，时不我知谁为留？

岁云往矣今何之？天地不吾欺，形影尚可期。相冬廪之亿秭，知春垄之耘耔。

视白首之章，信稚子之书诗。若妍丑之已然，岂复临镜而自疑。
旧官词
朱谋㬜（明代）

女墙横截钟山麓，子城十里空其腹。老宫监守西上门，日见宫中春树绿。

当年玉座迁北平，燕麦多从辇路生。太液烟波空吊影，未央钟鼓不闻声。

二百年来万民乐，文武诸司皆卧阁。常年内库扫梁尘，六月重门启鱼钥。

市人身替羽林军，偷见蓬莱五色云。枯沼颓垣容易入，千门万户杳难分。

惊看墀草潜狐兔，武英殿接西宫路。赤阑杨柳树长生，画栋芙蓉花尚吐。

别有铜驼扉半开，人传高后燕居来。五龙蟠结朝真阁，七宝庄严礼佛台。

寂寂文窗罥珠网，至今海燕巢于上。籋口衔将紫陌泥，飞身立在铜仙掌。

日暮中官点禁兵，周庐依旧闭重城。宫树鸦啼金锁下，年年只放内家行。
蝶恋花
王诜（宋代）

钟送黄昏鸡报晓。昏晓相催，世事何时了。万恨千愁人自老。春来依旧生芳草。忙处人多闲处少。闲处光阴，几个人知道。独上高楼云渺渺。天涯一点青山小。
鹭
方岳（宋代）

耸两吟肩似我愁，菰蒲叶下一身秋。
溪风临夜吹鱼落，飞过前滩看水流。
句
吴沆（宋代）

燕忙将入夏，蚕暖正眠春。
怀刘得仁
贯休（唐代）

诗名动帝畿，身谢亦因诗。白日只如哭，皇天得不知。

旅坟孤fb岳，羸仆泣如儿。多少求名者，闻之泪尽垂。
寄长沙燕守度
郑獬（宋代）

魏都南馆相逢日，斗向春风倒一尊。连夜花开驻归骑，即时席一插降幡。

云藏梦泽烟蒲老，秋卷湘江雪浪翻。闻道玉厨新酿熟，莫将馀沥酹潺湲。
孟传是携其长郎北游，余于九江遇之喜赠
阎尔梅（清代）

武昌城下竞舟时，恰好相逢正则祠。
阻暑聊为无赖饮，游山喜作不情诗。
甘陵自昔多君子，江夏于今诵小儿。
北去有人如问我，但云僧矣尚须眉。
钩弋夫人
徐钧（宋代）

名门尧母将传嗣，取鉴吕皇预杀身。
燕翼贻谋宜有道，如何知义不知仁。
灯市
李学一（明代）

上元佳节春初转，灯市喧腾汉苑东。妙手谁能齐镂碧，巧思何处竞雕红。

金龟彩凤风前见，蕊阙珠楼日下逢。白昼星辰惊错落，锦城笙鼓正冲融。

九衢宝马香尘扰，十里珠帘丽色同。共说三阳开泰运，家家士女乐年丰。
胡则大学正满秩趋京赋诗为赠
王珪（宋代）

一室萧然数卷书，三年冷掾出无驴。
每因芳草忧鹈鴃，苦咏场苗羡白驹。
俗吏何尝知大体，清朝方急用真儒。
燕台此去流声实，见说诸公诵子虚。
粘蚝石
方翥（宋代）

累累蚝山着石面，此非所有能无疑。细看大石深孔窍，舟人撑篙迹犹遗。

乃知此山千载前，汹涌尚作海渺瀰。蛟龙鱼鳖占窟宅，不省造化能密移。
送徐使君赴岳州
雍陶（唐代）

渺渺楚江上，风旗摇去舟。马归云梦晚，猿叫洞庭秋。

别思满南渡，乡心生北楼。巴陵山水郡，应称谢公游。
岩桂
张炜（宋代）

天街清晓似香林，压担秋花塞市心。
总被时人低价得，苇帘茅屋尽黄金。
游永固院
陈著（宋代）

晴行不自觉，又入此山来。
失笑谷声应，坐迎僧户开。
檐风数行竹，窗日一枝梅。
归策休催发，得闲能几回。
郑仲理送行六首
赵蕃（宋代）

坐上每怀歌慷慨，杯行岂复计寻常。
我知不隔清风面，君想未忘明月章。